Reakcia na článok „Biele kamene nie“ ?

Po prvom prečítaní článku „Biele kamene nie?“ od Jozefa Gajdoša v Sninských novinách som si povedal, že je pod moju úroveň naň reagovať. Pre závažné obvinenia a osobné slovné útoky som nútený na niektoré podstatné veci reagovať. 

•	Cieľom združenia Zelený kameň je, okrem iného, chrániť prírodu a krajinu predovšetkým pohoria Vihorlat a jeho okolia. V našich stanovách sa ďalej píše „Na dosiahnutie svojich cieľov združenie oslovuje, podporuje a aktivizuje občanov a občianske iniciatívy na miestnej a regionálnej úrovni“. To je aj dôvod prečo je v spojitosti s kritickým pohľadom na zjazdovky pod Sninským kameňom počuť o viacerých organizáciach, iniciátívach a jednotlivcoch. Jednou z nich je aj Priama akcia, ktorá nám vyjadrila solidaritu v súvislosti s projektom Biele kamene, a keďže názory na tento projekt máme podobné, radi sme ju prijali.
•	Pán Gajdoš znovu raz zabúda na odborné stanoviská Štátnej ochrany prírody B. Bystrica, Správy CHKO Vihorlat, Správy NP Poloniny, Ministerstva pôdohospodárstva, Ministerstva životného prostredia, Košického VÚC, Obvodného úradu životného prostredia Humenné, Krajského úradu životného prostredia v Prešove, ktoré boli voči projektu Biele kamene kritické, až odmietavé. 
•	Pán Gajdoš tiež nevyštudoval školy na cestovný ruch …
•	V ochrane prírody pracujem 6 rokov, pričom spolupracujem a stretávam sa s množstvom odborníkov a vedcov z oblasti prírodných vied a lesníctva. Celá naša práca a stanoviská sú výsledkom kolektívu zastupujúceho odbornú i laickú verejnosť. 
•	Zbierky, ktoré organizuje LZ VLK na celom Slovensku sú povolené Ministerstvom vnútra SR rozhodnutím č. 203-2004/05133 a sú vykonávané a kontrolované podľa tohoto rozhodnutia. 
•	Žiaci základných škôl VLKu na ulici so zbierkami nepomáhajú a žiakov zo stredných škôl „zneužívame“ rovnako ako Liga proti rakovine, Unicef, a pod..
•	Ďalej v článku zaznela otázka - čo vidieť po nás? Po nás zostanú zachované stabilné prirodzené lesy, ktoré budú slúžiť ako kostra stability našej krajiny a ľuďom v nej. Časťou tejto kostry je aj rozšírená unikátna prírodná rezervácia Udava v NP Poloniny, ktorej rozšírenie VLK inicioval .
•	Zelený kameň a LZ VLK nešíri strach a teror. Všetko, čo sme dosiahli, sme dosiahli na základe odborných, laických a hlavne vecných argumentov. Bežný občan tohto regiónu,  ale veľmi dobre vie z koho má strach.
•	Všetky čísla a údaje, ktoré prezentujeme máme z dostupných oficiálnych dokumentov o projekte Biele kamene. Vnich je aj spomínaných 140 ha lesa na trvalé odlesnenie. Kto chce, môže si to všetko overiť.
•	Vysvetľovaním ostatných urážok pána Gajdoša nebudem zaťažovať ani vás, ani seba. Kto má záujem o diskusiu, môže ju realizovať na infostánkoch, ktoré uskutočňujeme aj v Snine, alebo nás kontaktovať na zelenykamen@centrum.sk , prípadne 0903-055 963

Viliam Bartuš
Štatutárny zástupca
o.z. Zelený kameň